ΡΗΜΑΤΙΚΗ ΦΡΑΣΗ: Ρηματική φράση (ΡΦ) είναι το μέρος της πρότασης που έχει ως πυρήνα του το ρήμα.

**1. ΑΠΛΗ ΜΟΡΦΗ ΡΦ**

α. Το ρήμα μόνο του

- π.χ. Η παράσταση **άρχισε**.

β. Ρήμα + ΟΦ (αντικείμενο)

- π.χ. Οι θεατές **χτυπούσαν** παλαμάκια. (χτυπούσαν= Ρ, παλαμάκια = ΟΦ / αντικείμενο)

π.χ. Ο Γιώργος **μαθαίνει** τα παιδιά μουσική. (μαθαίνει= Ρ, τα παιδιά = ΟΦ/έμμεσο αντικείμενο, μουσική = ΟΦ/ άμεσο αντικείμενο)

π.χ. Ο Πέτρος **χάρισε** στη Μαρία ένα βιβλίο. (χάρισε = Ρ, στη Χριστίνα = ΠΦ/ έμμεσο αντικείμενο, ένα βιβλίο = ΟΦ/ άμεσο αντικείμενο)

γ. Ρήμα + ΟΦ (κατηγορούμενο)

π.χ. Ο καιρός **είναι** βροχερός. (είναι = Ρ, βροχερός = ΟΦ / κατηγορούμενο)

δ. Ρήμα + ΟΦ (αντικείμενο) + ΟΦ (κατηγορούμενο του αντικειμένου)

π.χ. Κάποιοι **θεωρούν** το θέατρο βαρετό. (θεωρούν = Ρ, το θέατρο = ΟΦ / αντικείμενο, βαρετό = ΟΦ / κατηγορούμενο αντικειμένου).

**2. ΑΝΑΠΤΥΓΜΕΝΗ ΜΟΡΦΗ ΡΦ**

Η απλή μορφή (βλ. παραπάνω) + επιρρηματικές φράσεις (ΕΦ) ή προθετικές φράσεις (ΠΦ) που εκφράζουν: τόπο, χρόνο, αιτία, σκοπό, κ.ά.

π.χ. Η τάξη μας **θα γράψει** αύριο διαγώνισμα στα μαθηματικά. (θα γράψει = Ρ, **αύριο = ΕΦ**, διαγώνισμα = ΟΦ/ αντικείμενο, **στα μαθηματικά = ΠΦ)**.

ΣΥΝΔΕΤΙΚΑ ΡΗΜΑΤΑ

Συνδετικά λέγονται τα ρήματα που συνδέουν το υποκείμενο με το κατηγορούμενό του, δηλαδή με ένα όνομα (ή άλλη λέξη που λειτουργεί ως όνομα) που φανερώνει μία ιδιότητα του υποκειμένου. π.χ. *Το νερό είναι κρύο*. *Ο Γιώργος είναι ηθοποιός*. [αλλά: το βιβλίο είναι πάνω στο τραπέζι - ΟΧΙ συνδετικό]

Συνδετικά είναι τα ρήματα **είμαι** και **γίνομαι** και όσα έχουν παρόμοια με αυτά σημασία:

γεννιέμαι, ζω, πεθαίνω / βρίσκομαι, στέκομαι, μένω / φαίνομαι, μοιάζω, θεωρούμαι, λογαριάζομαι / ονομάζομαι, λέγομαι, παρουσιάζομαι / εκλέγομαι, διορίζομαι, κρίνομαι, ψηφίζομαι, ανακηρύσσομαι, κ.ά.

π.χ. Κάποιοι ηθοποιοί **έγιναν** διάσημοι. Οι γονείς του **πέθαναν** νέοι. [αλλά: τα αστέρια φάνηκαν στον ουρανό - ΟΧΙ συνδετικό. / Ο πατέρας του πέθανε ξαφνικά πέρσι - ΟΧΙ συνδετικό]

ΑΣΚΗΣΕΙΣ

1. Να αντιστοιχίσετε τις ΡΦ της στήλης Α με τη μορφή που ταιριάζει σε καθεμία (στήλη Β):

|  |  |
| --- | --- |
| Α | Β |
| 1. Διαβάζει με πολύ ενδιαφέρον ένα λογοτεχνικό βιβλίο. | α. Απλή μορφή ΡΦ |
| 2. Φαίνεσαι κουρασμένος. |
| 3. Την αποκάλεσε ανόητη. |
| 4. Υπερασπίζεται με πάθος τα δικαιώματά του. |
| 5. Στενοχωρήθηκε. | β. Αναπτυγμένη μορφή ΡΦ |
| 6. Ταλαιπωρηθήκαμε πολύ χθες. |
| 7. Μου χάρισε ένα ρολόι. |

2. Να αντιστοιχίσετε τις ΡΦ στη στήλη Α με τη μορφή που τους αντιστοιχεί στη στήλη Β.

|  |  |  |  |
| --- | --- | --- | --- |
| Α | | Β | |
| 1 | Ο Γιώργος έμεινε άφωνος. | α | Ρ + ΟΦ αντικείμενο |
| 2 | Σας είπα την αλήθεια. | β | Ρ + ΕΦ |
| 3 | Έφυγε πολύ νωρίς. | γ | Ρ |
| 4 | Τον ανακήρυξαν βασιλιά. | δ | Ρ + ΠΦ |
| 5 | Η Μαρία κοιμάται. | ε | Ρ + ΟΦ άμεσο αντικείμενο + ΟΦ έμμεσο αντικείμενο |
| 6 | Μην τρέχεις στον δρόμο. | στ | Ρ + ΕΦ + ΠΦ |
| 7 | Τον πονάει το κεφάλι του. | ζ | Ρ + ΟΦ αντικείμενο + ΟΦ κατηγορούμενο του αντικειμένου |
| 8 | Στο τέλος το κοινό χειροκρότησε θερμά. | η | Ρ + ΟΦ κατηγορούμενο |

3. Σε ποιες από τις παρακάτω περιπτώσεις τα **έντονα γραμμένα** ρήματα είναι συνδετικά;

α. **Είναι** ένας κύριος στην εξώπορτα και ζητάει να σας δει.

β. **Φάνηκε** μετανιωμένος για τα λόγια που είπε.

γ. **Αναγνωρίστηκε** ως ο δράστης της χθεσινής ληστείας.

δ. **Έγινε** έξω φρενών με αυτά που άκουσε.

ε. Μετά την ξαφνική νεροποντή **φάνηκε** πάλι ο ήλιος στον ουρανό.

στ. **Κατέληξε** απομονωμένος από όλους.

ζ. **Αναδείχθηκε** με ευκολία νικητής της αναμέτρησης.

η. **Αναγνωρίζεται** από όλους η συμβολή του στην οικονομική ανάπτυξη της περιοχής.

θ. **Διορίστηκε** στο Υπουργείο Πολιτισμού.